text: Muggent bacon hos Lidl
  02 oktober 2012 kl. 08.46
  En kunde fandt flere pakker med muggent bacon i køledisken hos Lidl på Mosevej i Kolding. Dagligvarekoncernen erkender, at der var dårligt bacon i butikken og beklager sagen, skriver KoldingNetavis.
  Kunden, der fandt pakkerne med muggent bacon, valgte at dokumentere det med fotos, som efterfølgende blev sendt til dagens.dk.
  Rikke Brandes, der er kommunikationsansvarlig hos Lidls hovedkontor i Kolding erkender, at der har været mugne varer i kølediskene. Hun beklager overfor KoldingNetavis fejlen:
  - Her må vi desværre konstatere, at der er sket en fejl, og vi har heller ikke modtaget andre henvendelser på det pågældende produkt. Alle vores butikker følger et nøjere egenkontrolprogram, som er vurderet af Fødevaremyndighederne, men vi har naturligvis indskærpet dette over for den pågældende butik, men også generelt overfor alle medarbejdere, da det er en situation, vi tager meget alvorligt, siger Rikke Brandes.
  